maidir leis an seasamh a ghlacfar thar ceann an Aontais Eorpaigh ag an 56ú seisiún den Choiste Saineolaithe um Iompar Earraí Contúirteacha de chuid na hEagraíochta Idir-rialtasaí um Iompar Idirnáisiúnta d’Iarnród i ndáil le leasuithe áirithe ar Aguisín C a ghabhann leis an gCoinbhinsiún maidir le hIompar Idirnáisiúnta d’Iarnród

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh a ghlacfar thar ceann an Aontais sa Choiste Saineolaithe um Iompar Earraí Contúirteacha (“Coiste Saineolaithe RID”) de chuid na hEagraíochta um Iompar Idirnáisiúnta d’Iarnród (OTIF) i ndáil le leasuithe áirithe ar na forálacha teicniúla agus riaracháin atá san Iarscríbhinn a ghabhann le hAguisín C a ghabhann leis an gCoinbhinsiún maidir le hIompar Idirnáisiúnta d’Iarnród (COTIF) atá beartaithe a ghlacadh agus atá le cinneadh ag an gcoiste thuasluaite.

2.Comhthéacs an togra

2.1.An Coinbhinsiún maidir le hIompar Idirnáisiúnta d’Iarnród (COTIF)

An Coinbhinsiún maidir le hIompar Idirnáisiúnta d’Iarnród (COTIF) an 9 Bealtaine 1980, arna leasú le Prótacal Vilnias an 3 Meitheamh 1999, is comhaontú idirnáisiúnta é inar Páirtithe Conarthacha iad an tAontas agus 26 Bhallstát (is iad an Chipir agus Málta amháin nach bhfuil ina bPáirtithe Conarthacha).

D’aontaigh an tAontas Eorpach do COTIF trí bhíthin Chinneadh 2013/103/AE ón gComhairle an 16 Meitheamh 2011. Is le hIarscríbhinn III a ghabhann leis an gCinneadh sin a shuitear na socruithe inmheánacha le haghaidh na Comhairle, na mBallstát agus an Choimisiúin maidir le himeachtaí OTIF. De réir phointe 3.1 d’Iarscríbhinn III a ghabhann le Cinneadh 2013/103/AE, i gcás ina bhfuil baint ag mír ar an gclár oibre le hábhair a bhfuil inniúlacht eisiach ag an Aontas ina leith, caithfidh an Coimisiún a vóta thar ceann an Aontais.

2.2.An Rialachán maidir le hIompar Idirnáisiúnta Earraí Contúirteacha d’Iarnród (RID)

De réir Airteagal 7 de COTIF, cumhdaítear freisin leis an gCoinbhinsiún, inter alia, na hAguisíní dá dtagraítear in Airteagal 6 de. Áirítear leis sin an “Rialachán maidir le hIompar Idirnáisiúnta Earraí Contúirteacha d’Iarnród (RID)”, is é sin Aguisín C a ghabhann leis an gCoinbhinsiún. Tá feidhm ag RID a mhéid nach ndéantar dearbhuithe i gcomhréir leis na forálacha ábhartha de COTIF.

Tá sé d’aidhm ag RID rialáil a dhéanamh ar iompar idirnáisiúnta earraí contúirteacha d’iarnród idir na Ballstáit de OTIF a chuireann rialacha RID i bhfeidhm (Stáit Chonarthacha RID).

2.3.Coiste Saineolaithe RID

Is comhlacht é Coiste Saineolaithe RID a bunaíodh le hAirteagal 13 (1) d) de COTIF. De réir Airteagal 18 de COTIF, glacfaidh Coiste Saineolaithe RID cinntí ar mholtaí arb é is aidhm dóibh an Coinbhinsiún a mhodhnú. Ionadaithe ó na Ballstáit de OTIF a chuireann RID i bhfeidhm agus ón Aontas Eorpach, is iadsan atá ar an gcoiste sin.

2.4.An gníomh atá beartaithe ag Coiste Saineolaithe RID

Le linn an 56ú seisiún de Choiste Saineolaithe RID an 27 Bealtaine 2020, táthar ag súil go nglacfaidh Coiste Saineolaithe RID sraith leasuithe lena dtabharfar an Iarscríbhinn a ghabhann le RID (“an gníomh atá beartaithe”) cothrom le dáta i bhfianaise aon dul chun cinn teicniúil agus eolaíoch.

Is é is cuspóir don ghníomh atá beartaithe a áirithiú gur go slán sábháilte a iomprófar earraí contúirteacha d’iarnród tríd an méid seo a leanas, i measc rudaí eile, a thabhairt cothrom le dáta: liosta na n‑earraí contúirteacha a cheadaítear a n‑iompar, na treoracha pacála, liosta na gcaighdeán is infheidhme chomh maith le riachtanais theicniúla eile is infheidhme maidir le gabhdáin éagsúla.

Na forálacha idirnáisiúnta a bhaineann le hiompar earraí contúirteacha, tá siad leagtha síos ag eagraíochtaí idirnáisiúnta éagsúla, amhail OTIF, ach ag Coimisiún Eacnamaíochta na Náisiún Aontaithe don Eoraip (UNECE) freisin agus ag comhlachtaí speisialaithe éagsúla de chuid na Náisiún Aontaithe, amhail an Fochoiste Saineolaithe um Iompar Earraí Contúirteacha de chuid Chomhairle Eacnamaíoch agus Shóisialta na Náisiún Aontaithe (ECOSOC). Ós rud é nach mór na rialacha a bheith comhoiriúnach le chéile, cheap na heagraíochtaí atá i mbun na hoibre sin córas idirnáisiúnta casta le haghaidh comhordú agus comhchuibhiú. Déanfar na forálacha a oiriúnú tar éis timthriall dhá bhliain.